Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 334/13/4403	Nitra, 25.4.2015
EEČ : 2-32-65-2015

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 224/2010 Zbierky zákonov (ďalej len "Trestný zákon"),

Rozhodol: 	prokurátor Okresnej prokuratúry Nitra
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
vedené pre zločin neodvedenie dane a poistného podľa § 277 odsek 1, odsek 2 písmeno b) Trestného zákona na tom skutkovom základe, že 
ako konateľ spoločnosti XXXXX, napriek tomu, že bol povinný zabezpečiť riadne plnenie odvodov na sociálne poistenie a verejné zdravotné poistenie za zamestnancov ďalej uvedeným poškodeným osobám, túto povinnosť neplnil, a napriek tomu, že poistné zamestnancom zo mzdy zrazil, a mal dostatok finančných prostriedkov, neodviedol ho v nasledovných obdobiach v nasledovných konkrétnych sumách nasledovným určeným príjemcom - poškodeným osobám: 
-	za obdobie od septembra 2009 do novembra 2009 poistné vo výške 25,61 €, čím poškodenej osobe XXXXX, spôsobil škodu vo výške 25,61 €,
-	za obdobie od júla 2009 do novembra 2010 poistné vo výške 664,54 €, čím poškodenej osobe XXXXX, spôsobil škodu vo výške 664,54 €,
-	za obdobie od júla 2009 do novembra 2010 poistné vo výške 4.208,54 €,  čím poškodenej osobe XXXXX, spôsobil škodu vo výške 4.208,54 €,
-	za obdobie od augusta 2009 do novembra 2010 poistné vo výške 1.458,09 €,  čím poškodenej osobe XXXXX, spôsobil škodu vo výške 1.458,09 €,
s poukazom na § 86 písmeno e) Trestného zákona, lebo zanikla trestnosť činu.

Odôvodnenie:
Policajt  OR PZ v Nitre uznesením sp.zn. ORP-627/OEK-NR-2013 zo dňa 14.05.2013 podľa § 199 odsek 1 Trestného poriadku začal trestné stíhanie pre zločin neodvedenie dane podľa § 277 odsek 1, odsek 2 písmeno b) Trestného zákona, následne uznesením zo dňa 26.11.2013 podľa § 206 odsek 1 Trestného poriadku vzniesol obvinenie XXXXX pre zločin neodvedenie dane podľa § 277 odsek 1, odsek 2 písmeno b) Trestného zákona. 
Preskúmaním spisového materiálu som zistil, že vo veci boli vypočuté viaceré osoby a zabezpečené listinné dôkazy.
Obvinený XXXXX vo svojej výpovedi uviedol, že sa pokúsi nahradiť čo najskôr spôsobenú škodu, firma bola od roku 2009 v platobnej neschopnosti, bola činná asi do roku 2010, snažil sa zabezpečiť chod firmy, lebo dúfal, že sa ešte zmôže a dlhy postupne uhradí, a následne postupne predložil doklady o  úhrade všetkých dlžných súm podľa uznesenia o vznesení obvinenia voči poškodeným poisťovniam VXXXXX  
 Z výpovede splnomocnenca poškodenej strany XXXXX, možno zistiť, že dlh firmy obvineného za obdobie od júla 2009 do novembra 2010 v celkovej výške za zamestnancov bol 664,54 €, a tento dlh bol ku dňu preštudovania spisu v plnej výške uhradený a neevidujú z vyššie uvedeného obdobia žiadny nedoplatok za zamestnancov voči tejto firme. 
Z výpovede splnomocnenca poškodenej strany XXXXX, XXXXX, možno zistiť, že dlh firmy obvineného za obdobie od júla 2009 do novembra 2010 v celkovej výške za zamestnancov bol 4.208,54 €, a tento dlh bol ku dňu 25.11.2014 v plnej výške uhradený a neevidujú z vyššie uvedeného obdobia žiadny nedoplatok za zamestnancov voči tejto firme. 
Z výpovede splnomocnenca poškodenej strany XXXXX, možno zistiť, že dlh firmy obvineného za obdobie od augusta 2009 do novembra 2010 v celkovej výške za zamestnancov bol 1.458,09 €, a tento dlh bol podľa predložených dokladov o úhrade ku dňu preštudovania vyšetrovacieho spisu v plnej výške uhradený. 
Z výpovede splnomocnenca poškodenej strany XXXXX, možno zistiť, že dlh firmy obvineného za obdobie od septembra 2009 do novembra 2009 v celkovej výške za zamestnancov bol 25,61 €, a tento dlh bol podľa predloženého dokladu o úhrade ku dňu preštudovania vyšetrovacieho spisu v plnej výške uhradený. 
Taktiež bol zabezpečený znalecký posudok znalca z odboru ekonómia a manažment, odvetvie účtovníctvo a daňovníctvo č. 18/2013, podľa ktorého firma mala v kritickom období dostatok peňažných prostriedkov na odvedenie poistného, ktoré bolo zrazené zamestnancom, jednotlivým vyššie uvedeným poškodeným osobám. 
Podľa § 8  Trestného zákona trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak.
Podľa § 10 odsek 1 Trestného zákona prečin je
a) trestný čin spáchaný z nedbanlivosti, 
b) úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.
Podľa § 11 odsek 1 Trestného zákona zločin je úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby prevyšujúcou päť rokov.
Podľa § 11 odsek 2 Trestného zákona o zločin ide aj vtedy, ak v prísnejšej skutkovej podstate prečinu spáchaného úmyselne je ustanovená horná hranica trestnej sadzby prevyšujúca päť rokov.
Podľa § 11 odsek 3 Trestného zákona zločin, za ktorý tento zákon ustanovuje trest odňatia slobody s dolnou hranicou trestnej sadzby najmenej desať rokov, sa považuje za obzvlášť závažný.
Podľa § 17 Trestného zákona pre trestnosť činu spáchaného fyzickou osobou treba úmyselné zavinenie, ak tento zákon výslovne neustanovuje, že stačí zavinenie z nedbanlivosti.
Podľa § 277 odsek 1 Trestného zákona kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, alebo kto neoprávnene v malom rozsahu uplatní nárok na vrátenie dane z pridanej hodnoty alebo spotrebnej dane v úmysle zadovážiť sebe alebo inému neoprávnený prospech, potrestá sa odňatím slobody na jeden rok až päť rokov.
Podľa § 277 odsek 2 Trestného zákona odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) závažnejším spôsobom konania, alebo
b) vo väčšom rozsahu.
Podľa § 86 písmeno e) Trestného zákona trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
Vzhľadom k tomu, že obvinený XXXXX všetky dlžné sumy voči všetkým poškodeným stranám tak, ako je to uvedené vo výrokovej časti tohto uznesenia, dodatočne zaplatil najneskôr v deň, keď sa mohol po skončení vyšetrovania oboznámiť s jeho výsledkami, zanikla trestnosť činu.
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Na základe vyššie uvedených skutočností a citovaných zákonných ustanovení bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na Okresnej prokuratúre Nitra do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Martin Ďurík
prokurátor